P r e d k l a d a c i a    s p r á v a

	Na základe uznesenia vlády Slovenskej republiky č. 584 zo dňa 7.7.1999 ministerstvo financií vypracovalo Informáciu o stave daňových a colných nedoplatkov k 30.6.2001. 

	Celkové daňové a colné nedoplatky k hodnotenému obdobiu dosiahli 71,5 mld. Sk, čo je v porovnaní s rovnakým obdobím minulého roka nárast o 8,2 mld. Sk.

	Daňové nedoplatky dosiahli 65,6 mld. Sk, z toho nedoplatky na daniach predstavujú 42,8 mld. Sk, čo je 65,2 % a nedoplatky na sankciách a úrokoch predstavujú 22,8 mld. Sk, čo je 34,8 %. V porovnaní s rovnakým obdobím minulého roka sú daňové nedoplatky vyššie o 7,3 mld. Sk, a to predovšetkým z dôvodu nárastu nedoplatkov  na dani z pridanej hodnoty o 4,6 mld. Sk a nárastu nedoplatkov na spotrebných daniach o 1,8 mld. Sk. 

	Z hľadiska štruktúry daňových nedoplatkov predstavujú nevymožiteľné daňové nedoplatky 10,6 mld. Sk, daňové pohľadávky prihlásené do konkurzného konania a vyrovnacieho konania 24,4 mld. Sk a vymáhateľné daňové nedoplatky 30,6 mld. Sk.

	Daňové úrady k 30.6.2001 znížili daňové nedoplatky o 7,4 mld. Sk, a to jednotlivými spôsobmi daňovej exekúcie, ako aj úkonmi vyplývajúcimi zo zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov o 3,3 mld. Sk a preúčtovaním nadmerných odpočtov dane z pridanej hodnoty, spotrebných daní a preplatkov na daniach o 4,1 mld. Sk. 

	Colné nedoplatky v sledovanom období dosiahli 5,9 mld. Sk, čo v porovnaní s rovnakým obdobím minulého roka predstavuje nárast o 0,9 mld. Sk.

	Najväčší podiel na colných nedoplatkoch 50,6 % bol zaznamenaný na dani z pridanej hodnoty, čo v absolútnej hodnote predstavuje 3,0 mld. Sk z celkových colných nedoplatkov. 

	Z hľadiska jednotlivých colných úradov najvyššie colné nedoplatky vykazuje colný úrad Nitra 2,8 mld. Sk a najnižšie colné nedoplatky vykazuje colný úrad Poprad 24,0 mil. Sk.

Z celkovej vymáhanej sumy 499,3 mil. Sk colné úrady za hodnotené obdobie vymohli 119,6 mil. Sk, čo predstavuje úspešnosť vymáhania 23,9 %.

	Vzhľadom na skutočnosť, že predkladaný materiál neukladá úlohy iným rezortom, nebol predložený na medzirezortné pripomienkové konanie.